รัฐบาลไทย-ข่าวทำเนียบรัฐบาล-รมว.แรงงานเพิ่มทางเลือกให้แรงงานคืนถิ่น เตรียมอาชีพอิสระให้บริการผ่านออนไลน์
วันอังคารที่ 7 กันยายน 2564
รมว.แรงงานเพิ่มทางเลือกให้แรงงานคืนถิ่น เตรียมอาชีพอิสระให้บริการผ่านออนไลน์
กระทรวงแรงงานคัด “อาชีพอิสระ 2021” แยก 10 ประเภทอาชีพ รวมทั้งสิ้น 200 อาชีพ ให้บริการผ่านระบบออนไลน์ตามมาตรการควบคุมโรคฯ
พร้อมกองทุนเพื่อผู้รับงานไปทําที่บ้าน ดอกเบี้ย 0% ช่วยเหลือช่วงโควิด
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากสถานการณ์การแพร่ระบาดของโรคโควิด – 19 และมาตรการควบคุมการแพร่ระบาดทําให้มีแรงงานจํานวนหนึ่ง ตัดสินใจเดินทางกลับภูมิลําเนาด้วยเหตุผลต่างๆ บ้างเพื่อประหยัดค่าใช้จ่าย บ้างคิดลงหลักปักฐานถาวร เกี่ยวกับเรื่องนี้ท่านนายกรัฐมนตรี พล.อ. ประยุทธ์ จันทร์โอชาและพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ต่างห่วงใยแรงงานไทยที่ได้รับผลกระทบจนต้องพักจากการประกอบอาชีพที่เคยทํา ผู้ที่เสียรายได้จากการลดชั่วโมงทํางาน จึงกําชับกระทรวงแรงงานเตรียมข้อมูลอาชีพทางเลือกไว้ให้บริการ เพื่อเพิ่มโอกาสมีอาชีพ มีรายได้ มีงานทําในช่วงสถานการณ์โควิด - 19 หรืออาจเป็นแนวคิดเพื่อจุดประกายความคิด สร้างแรงบันดาลใจในการประกอบอาชีพจนอาจเป็นอาชีพหลักในอนาคต โดยข้อมูล “อาชีพอิสระ 2021” แบ่งเป็น 10 ประเภทอาชีพ รวมทั้งสิ้น 200 อาชีพ ซึ่งมีความหลากหลายเหมาะกับทุกช่วงวัย ได้รับความนิยมในปัจจุบัน ลงทุนน้อย ผลตอบแทนมาก และทําได้ง่าย สามารถทําได้ในสถานการณ์การแพร่ระบาดของโรคโควิด - 19 โดยประชาชนที่สนใจสามารถเข้าชมข้อมูลอาชีพและคลิปสาธิตการประกอบอาชีพ ได้ทางเว็บไซต์ www.doe.go.th/vgnew ของกองส่งเสริมการมีงานทํา กรมการจัดหางาน นอกจากนี้กระทรวงแรงงานยังมีกองทุนเพื่อผู้รับงานไปทําที่บ้าน สําหรับช่วยเหลือผู้รับงาน/กลุ่มผู้รับงานไปทําที่บ้านกู้ยืมเพื่อซื้อวัตถุดิบและอุปกรณ์การผลิต ซึ่งในช่วงโควิดนี้ เรามีมาตรการช่วยเหลือโดยลดอัตราดอกเบี้ย เหลือร้อยละ 0 ต่อปี นาน 12 งวด เพื่อบรรเทาความเดือดร้อนของผู้กู้ยืมอีกทางหนึ่ง
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานมีการปรับเปลี่ยนกิจกรรมส่งเสริมการมีงานทําและส่งเสริมประกอบอาชีพให้แก่ประชาชนโดยการสาธิตการประกอบอาชีพผ่านกลุ่มไลน์ การให้ข้อมูลที่เป็นประโยชน์ผ่านระบบออนไลน์ ซึ่งมีทั้งข้อมูลและคลิปแนะนําการประกอบอาชีพที่ผู้ที่สนใจสามารถเข้าถึงได้ทุกที่ ทุกเวลา รวมทั้งสามารถศึกษาซ้ําได้ด้วยตนเองจนกว่าจะเข้าใจ โดยผู้ที่สนใจสามารถเข้าชมข้อมูลอาชีพและคลิปสาธิตการประกอบอาชีพ ได้ทางเว็บไซต์ www.doe.go.th/vgnew เลือก เมนู “อาชีพอิสระ 2021” บนหน้าแบนเนอร์ - เลือกประเภทอาชีพที่สนใจ – เลือกอาชีพ เมื่อกดเข้าไปจะพบรายละเอียดข้อมูลอาชีพ รายได้ และคลิปวีดีโอสาธิต
สําหรับ “อาชีพอิสระ 2021” ที่กรมการจัดหางานรวบรวมไว้ มีด้วยกัน 10 ประเภทอาชีพอิสระ ดังนี้
1.ประเภทการขายและการให้บริการ อาทิ รับจ้างพาสุนัขเดินเล่น ขายต้นไม้ออนไลน์ การขายภาพเวกเตอร์ รับจ้างถอดเทป รับจ้างเล่นเกม รับดูดวง และรับจ้างพาผู้สูงอายุไปโรงพยาบาล
2.ประเภทการใช้เทคนิคและความรู้เฉพาะด้าน อาทิ รับทําโมเดล รับสร้างและตอบแบบสอบถาม ทําหนังสือ E- book
3.ประเภทการออกแบบ อาทิ รับทํา Sticker Line รับทํา Resume และ Portfolio รับออกแบบโลโก้
4.ประเภทการสอน อาทิ รับสอนโหราศาสตร์ สอนลงทุน/เล่นหุ้น เทรนเนอร์ออนไลน์
5.ประเภทงานประดิษฐ์ หัตถกรรม และภูมิปัญญา อาทิ ทําเคสโทรศัพท์ จัดช่อดอกไม้ธนบัตร ทําเย็บหน้ากากอนามัย สายคล้องหน้ากากอนามัย ทําเหรียญโปรยทาน
6.ประเภทการตัด – เย็บ อาทิ รับซ่อมตุ๊กตา เย็บเสื้อผ้าสุนัข รับตัด - เย็บ/แก้ไขเสื้อผ้า
7.ประเภทการทําอาหาร อาทิ ทําอาหารเพื่อสุขภาพ ทํากิมจิ ขนมเปี๊ยะลาวา โมจิไอศกรีม ก๋วยเตี๋ยวเรือ
8.ประเภทการให้คําปรึกษา อาทิ รับให้คําปรึกษาวางแผนภาษีบุคคลธรรมดา/นิติบุคคล ที่ปรึกษาทางกฎหมาย
9.ประเภทการเขียนและรีวิว อาทิ รับโปรโมทสินค้า รีวิวสินค้าและบริการ รับเขียนบทความ
10.ประเภทการเกษตรและเลี้ยงสัตว์ อาทิ ปลูกผักออแกนิค เพาะเห็ดฟางในตะกร้า ปลูกพริกในกระถาง ทําปุ๋ยมูลไส้เดือน
“ในส่วนของผู้รับงาน/กลุ่มผู้รับงานไปทําที่บ้านที่จดทะเบียนกับกรมการจัดหางาน ยังมีกองทุนช่วยเหลือสมาชิกที่ได้รับผลกระทบจากโควิด โดยลดอัตราดอกเบี้ยกู้ยืม จากร้อยละ 3 เหลือร้อยละ0 ในงวดที่ 1-12 โดยปีงบประมาณ 2564 สามารปล่อยกู้ได้ 38 ราย/กลุ่ม (1 ราย/ 37 กลุ่ม) เป็นเงิน 6,360,000 บาท จากวงเงินกู้ยืมที่ได้รับอนุมัติ 7,000,000 บาท ซึ่งหากสถานการณ์การแพร่ระบาดยังคงอยู่ ในปีหน้าเราจะเสนอมาตรการลดอัตราดอกเบี้ยกู้ยืม ร้อยละ 0 เพื่อช่วยเหลือผู้ได้รับผลกระทบต่อไป
ทั้งนี้ ผู้สนใจที่ต้องการสอบถามข้อมูลเพิ่มเติมสามารถติดต่อได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694”อธิบดีกรมการจัดหางาน กล่าว